Faremo hentet inn venninnes ektemann til toppjobb
Tidligere NAV-direktør Tor Saglie (62) er den soleklare favoritten til å ta over som departementsråd, den øverste administrative sjefen i Justisdepartementet. Han er etter det VG forstår den eneste reelle kandidaten blant de fire søkerne. Saglie ble konstituert som fungerende departementsråd 27. april i år, da forgjengeren Morten Ruud gikk av. Få dager senere ble han formelt konstituert av Kongen i statsråd. Det til tross for at departementsråden er gift med Faremos nære venninne, tidligere Ap-statsråd Tove Strand. Både Faremo og Strand har tidligere uttalt seg offentlig om vennskapet.«Tove er en god samtalepartner og har et sunt perspektiv på ting. Men først og fremst er hun en god venn», sa Faremo da hun ble spurt om Strand i Aften i 2007. I mange år har de også vært del av samme kvinnenettverk på omtrent ti personer, som har spist frokost sammen en gang i måneden. «Det er en gave å ha en sånn gjeng. På frokostmøtene, middagene og hytteturene våre kan vi lufte ut, hente råd og støtte», sa Strand til VG i 2003.Eivind Smith, som er professor ved Universitetet i Oslo og spesialist på forvaltningsrett, reagerer slik: - Er det slik at Faremo er en nær venn av kona til departementsråden, så bør Faremo få vurdert sin habilitet. Han sier at habilitetsreglene gjelder uansett om Faremo bestemmer seg for å ansette Saglie - eller om hun skulle velge en annen departementsråd. - Habilitet er aktuelt i enkeltsaker, ikke generelt. Når det skal gjøres vedtak knyttet til personlige forhold som ansettelse eller fastsettelse av lønn, skal habilitet vurderes, sier Smith. Han viser til at Faremo nylig måtte erklære seg inhabil da det skulle tas beslutninger om stillingen til tidligere politidirektør Øystein Mæland. På grunn av Faremos inhabilitet, var det Saglie som hadde kontakten med Mæland da politidirektøren gikk av. Toppledelsen i Justisdepartementet har flere nære bånd: Tor Saglies stesvigersønn, Eirik Øwre Thorshaug (Ap), er statssekretær hos justisminister Grete Faremo.Thorshaug er gift med Ap-statssekretær Mina Gerhardsen i Kulturdepartementet. Hun er datter av Saglies kone, Tove Strand, fra hennes ekteskap med Rune Gerhardsen. Grete Faremo har ikke bedt lovavdelingen om råd, men har vurdert saken selv. Hun nekter å svare på spørsmål om forholdet til Saglie. Gjennom sin kommunikasjonssjef har Faremo bare én kommentar til VG: - Jeg er habil, sier justisministeren. Holdningen imponerer ikke i Høyre. - Jeg regner med at hun, som vanlig er, spør lovavdelingen om en vurdering. Det vil være naturlig, sier Per-Kristian Foss, som sitter i Kontroll- og konstitusjonskomiteen på Stortinget. - Denne regjeringen har stått til stryk når det gjelder habilitetsvurderinger, bekjentskaper og rolleblanding. Den bør snart spørre om hvorfor vi har fått denne kulturen for ansvarspulverisering og manglende ledelse, sier André Oktay Dahl, Høyres justispolitiske talsmann på Stortinget.
«Familiebedriften» Justisdepartementet vokser videre. Grete Faremo (Ap) ansetter nå trolig sin gode venninnes ektemann som sin nærmeste medarbeider.